
VENDIM

Nr.280, datë 7.4.2020
PËR MIRATIMIN E RREGULLores PËR MËNYRËN E FUNKSIONIMIT të KOMITETIT TË PËRZGJEDHJES sË PROJEKTEVE TË KONCESIONIT/ppp DHE KRITERET PËR VLERËSIMIN  E KËRKESAVE TË AUTORITETEVE KONTRAKTUESE PËR MBËSHTetJE ME EKSPERTIZË TË SPECIALIZUAR

Në mbështetje të nenit 100 të Kushtetutës dhe të pikës 4, të nenit 12/1, të  ligjit nr.125/2013, “Për koncesionet dhe partneritetin publik privat”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Miratimin e rregullores për mënyrën e funksionimit të Komitetit të Përzgjedhjes të Projekteve të Koncesionit/PPP dhe kriteret për vlerësimin e kërkesave së autoriteteve kontraktuese për mbështetje me ekspertizë të specializuar, sipas tekstit që i bashkëlidhet këtij vendimi.

2. Ngarkohen të gjitha institucionet qendrore dhe vendore për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
RREGULLORE

PËR MËNYRËN E FUNKSIONIMIT TË KOMITETIT TË PËRZGJEDHJES SË PROJEKTEVE TË KONCESIONIT/PPP DHE KRITERET PËR VLERËSIMIN E KËRKESAVE TË AUTORITETEVE KONTRAKTUESE PËR MBËSHTETJE ME EKSPERTIZË TË SPECIALIZUAR

Neni 1

Objekti

Objekti i kësaj rregulloreje është mënyra e funksionimit të Komitetit të Përzgjedhjes të Projekteve të Koncesionit/PPP dhe kriteret për vlerësimin e kërkesave të autoriteteve kontraktuese për mbështetje me ekspertizë të specializuar.

Neni 2

Organizimi dhe funksionimi i Komitetit të Përzgjedhjes së Projekteve të Koncesionit/PPP

1. Komiteti i Përzgjedhjes së Projekteve të Koncesionit/PPP (në vijim Komiteti) është organ administrativ kolegjial, i cili kryesohet nga ministri përgjegjës për ekonominë dhe ka këta anëtarë:

a) Ministrin përgjegjës për financat; 

b) Ministrin përgjegjës për infrastrukturën; 

c )Ministrin përgjegjës për energjinë dhe industrinë; 

ç) Ministrin përgjegjës për zhvillimin urban; 

d) Ministrin përgjegjës për mjedisin.

2. Komiteti fton, rast pas rasti, pa të drejtë vote, titullarët e autoritetit kontraktues, të cilët kanë fushë të veprimtarisë objektin e projektit të koncesionit/PPP, për të argumentuar kërkesën e tyre. Nëse titullarët e autoritetit kontraktues janë njëherazi edhe anëtarë të Komitetit, nuk do të përjashtohen nga e drejta për të votuar.

Gjithashtu, Komiteti mund të ftojë në mbledhjen e tij edhe përfaqësues nga bota akademike për të dhënë opinionin e tyre në lidhje me projektin e koncesionit/PPP.

Mosmarrja pjesë e palëve të interesuara ose e përfaqësuesve të tyre nuk pezullon a ndalon shqyrtimin e projektit.

3. Komiteti drejtohet nga ministri përgjegjës për ekonominë, i cili kryen detyrat e mëposhtme:

a) Organizon dhe drejton punën e Komitetit;

b) Përcakton agjendën paraprake të mbledhjeve të Komitetit;

c) Përfaqëson Komitetin.

4. Datat e mbledhjeve të radhës vendosen nga kryetari dhe u bëhen të ditura anëtarëve të Komitetit, të paktën, 5 (pesë) ditë pune përpara datës së mbledhjes.

5. Mbledhjet e Komitetit janë të vlefshme kur janë pranishëm, të paktën, tre anëtarë me të drejtë vote. Anëtarët, në rast pamundësie pjesëmarrjeje në mbledhje, zëvendësohen nga zëvendësministri i caktuar prej tyre. Kur kjo shumicë nuk është mbledhur, caktohet një datë tjetër brenda 3 (tre) ditëve pune.

6. Vendimet merren me shumicën e votave të anëtarëve të pranishëm.

7. Mbledhjet e jashtëzakonshme të Komitetit thirren nga kryetari.

8. Anëtarët e Komitetit njoftohen brenda 2 (dy) ditëve për çdo ndryshim të datës apo të orës së mbledhjes, si dhe për mbledhjet e jashtëzakonshme.

9. Komiteti vendos mbi bazën e dokumenteve të përcaktuara në pikën 3, të nenit 5, të kësaj rregulloreje, me shumicën e të gjithë anëtarëve të pranishëm. Anëtarët e Komitetit nuk mund të abstenojnë. Në rast votash të barabarta, vota e kryetarit është përcaktuese.

10. Procesverbali i mbledhjes nënshkruhet nga të gjithë anëtarët pjesëmarrës. Votat e anëtarëve regjistrohen në procesverbalin e mbledhjes.

Neni 3

Veprimtaria e Komitetit të Përzgjedhjes së Projekteve të Koncesionit/PPP

1. Komiteti shqyrton dhe miraton me vendim kërkesat e autoriteteve kontraktuese për mbështetje me ekspertizë të specializuar për: 

a) hartimin e studimeve të fizibilitetit të projekteve të koncesionit/PPP;

b) kryerjen e oponencës së studimeve të fizibilitetit të projekteve të koncesionit/PPP;

c) kryerjen e oponencës së propozimeve të pakërkuara.

2. Komiteti mund të kërkojë mendimin e ekspertëve të fushës, në varësi të fushës të veprimtarisë së objektit të projektit të koncesionit/PPP.

Neni 4

Sekretariati teknik i Komitetit të Përzgjedhjes së Projekteve të Koncesionit/PPP

1. Agjencia e Trajtimit të Koncesioneve (ATRAKO) do të kryejë funksionet e Sekretariatit Teknik të Komitetit, duke kryer detyrat e mëposhtme:

a) Përgatit dhe i dërgon për shqyrtim rendin e ditës anëtarëve të Komitetit, brenda 5 (pesë) ditëve pune përpara datës së mbledhjes. Kërkesa për ta futur një çështje në rendin e ditës duhet të bëhet me shkrim, nga anëtarët e Komitetit, të paktën 5 (pesë) ditë përpara datës së vendosur për mbledhjen;

b) Shpërndan të gjitha materialet dhe dokumentet e nevojshme për vlerësimin e çështjeve të rendit të ditës anëtarëve të Komitetit, të paktën 5 (pesë) ditë pune përpara datës së mbledhjes. Në raste të veçanta, gjatë mbledhjes mund të shpërndahen materiale shtesë;

c) Merr masat organizative për përgatitjen e mbledhjeve të Komitetit;

ç) Kujdeset për përgatitjen e raportit dhe të materialeve të tjera, që duhet t’i paraqiten Komitetit për shqyrtim;

d) Bashkërendon punën e Komitetit me institucionet e tjera dhe palët e interesuara për çështjet e rendit të ditës së mbledhjes e për përgatitjen në kohë të materialeve;

dh) Mban procesverbalin e mbledhjes;

e) Mban dhe regjistron dokumentacionin e veprimtarisë së Komitetit;

ë) Lehtëson shkëmbimin e informacionit, ndërmjet palëve të interesuara apo personave të tjerë, rreth çështjeve të diskutuara nga Komiteti;

f) Merr pjesë në të gjitha mbledhjet e Komitetit;

g) Kryen procedurat e përzgjedhjes së konsulentëve të jashtëm, në përputhje me procedurat e prokurimit publik, pas marrjes së vendimit të Komitetit për mbështetjen me ekspertizë të specializuar. Të gjitha shpenzimet administrative për kryerjen e këtyre procedurave mbulohen nga operatori i shpallur fitues nëse procedura rezulton e suksesshme.

Neni 5

Procedura e shqyrtimit dhe kriteret e vlerësimit të kërkesave për mbështetje me ekspertizë të specializuar

1. Autoritetet kontraktuese, nëse kanë nevojë për mbështetje me ekspertizë të specializuar për hartimin e studimit të fizibilitetit, oponencën e studimit të fizibilitetit apo oponencë të propozimeve të pakërkuara, paraqesin kërkesë pranë Agjencisë së Trajtimit të Koncesioneve (ATRAKO). 

2. Në çdo rast, për projekte me vlerë mbi 100 000 000 (njëqind milionë) euro autoriteti kontraktues ka detyrimin të kërkojë mbështetje me ekspertizë të specializuar për hartimin e studimit të fizibilitetit/oponencën e studimit të fizibilitetit/oponencë të propozimeve të pakërkuara.

3. Kërkesa duhet të përmbajë argumente mbi përshtatshmërinë, nevojën dhe elemente të leverdishmërisë së dhënies së projektit të koncesionit/PPP, sipas formatit të përcaktuar në aneksin 1 “Formati standard i kërkesës për mbështetje”, bashkëlidhur kësaj rregulloreje.

4. Afati për dorëzimin e kërkesave të autoriteteve kontraktuese, për mbështetje me ekspertizë të specializuar, me qëllim shqyrtimin dhe prioritarizimin e kërkesave është data 30 shtator i çdo viti buxhetor. 

Përjashtimisht, për vitin 2020, kërkesat e autoriteteve kontraktuese për mbështetje me ekspertizë të specializuar do të shqyrtohen rast pas rasti, sipas përcaktimeve të kësaj rregulloreje.

5. Komiteti vlerëson kërkesat e autoriteteve kontraktuese për mbështetje bazuar në kriteret e mëposhtme:

a) Vlerësimi për rëndësinë strategjike;

b) Vlerësimi i leverdisshmërisë dhe përballueshmërisë;

c. Vlerësimi mbi ndikimin social dhe mjedisor.

6. Vlerësimi i kërkesave bazuar në tri kriteret e pikës 5, të këtij neni, do të behet referuar tabelës së paraqitur në aneksin 2 “Tabela e pikëzimit”, bashkëlidhur kësaj rregulloreje. 

7. Kërkesa dhe materialet e tjera, drejtuar Komitetit, dhe dokumentacioni përkatës, bashkëlidhur, paraqitet drejtpërdrejtë në Sekretariatin Teknik të Komitetit.

Aneksi 1 “Formati standard i kërkesës për mbështetje”

Hyrje

Përshkrimi i shkurtër i projektit dhe qëllimet kryesore.

Pikënisja e projektit

Procesi i planifikimit kombëtar, rajonal/lokal apo në nivel sektori; analiza e gjendjes infrastrukturore, identifikimi i mungesave të shërbimeve dhe/ose nevojave të investimit; ose projekt ide të nxitura nga prioritetet e politikave.

Situata Aktuale

Në përshkrimin e situatës aktuale studimi i fizibilitetit mund ti referohet pikave aktuale duke i përdorur sipas llojit dhe natyrës së projektit.

Përshkrimin e situatës aktuale, vlerësimin e të metave kryesore apo të hapësirave të zhvillimit, kontekstin e përmirësimit dhe, nëse është e përshtatshme, një pasqyrë të tregut;

Projekti Teknik

Analiza teknike duhet të përmbajë informacionin e mëposhtëm:

Sfondin e projektit.

Vendndodhjen dhe truallin.

Përshkrimin konstruktiv, funksional dhe teknik të projektit. 

Periudha e vlerësuar e ndërtimit 

Periudha e parashikuar e operimit  

Ndikimet mjedisore dhe sociale

Efektet e mundshme negative apo të kundërta në përbërësit mjedisorë por që nuk kufizohen vetëm te: popullsia, ajri, toka, uji, peizazhi, fauna, flora, aspekte të biodiversitetit, duke përfshirë speciet e rrezikuara, ekosistemet e ndjeshme dhe identifikimin e atyre që mbrohen ligjërisht. Ai duhet të tregojë, gjithashtu, edhe aspektet sociale, çështjet e punësimit etj.

Të dhëna ekonomike dhe financiare

- Investimet e parashikuara
- Kostot indirekte të projektit 

- Burimi i të ardhurave të projektit dhe parashikimi i tyre për gjithë kohëzgjatjen e kontratës

- Analizë paraprake risku në mënyrë që të identifikohet dhe të vlerësohet gama e riskut që mund të ndikojë mbi projektin. 

- Mundësitë buxhetore të projektit sipas viteve

Referenca për ekspertizën e kërkuar

Specifikimet teknike

Aneksi 2 “Tabela e pikëzimit”

	Nr.
	Kriteri
	Pikët maksimale
	Vlerësimi me pikë i projektit

	1.
	Vlerësimi për rëndësinë strategjike
	40
	

	2.
	Vlerësimi i leverdishmërisë 
dhe përballueshmërisë
	40
	

	3.
	Vlerësimi mbi ndikimin social dhe mjedisor
	20
	

	
	Total
	100

